Document ID: 32004D0636

NEUVOSTON PÄÄTÖS,
tehty 29 päivänä huhtikuuta 2004,
Euroopan yhteisön liittymistä Euroopan lennonvarmistusjärjestöön (Eurocontrol) koskevan pöytäkirjan tekemisestä Euroopan yhteisön puolesta
(2004/636/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 80 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan toisen alakohdan kanssa,
ottaa huomioon komission ehdotuksen,
ottaa huomioon Euroopan parlamentin puoltavan lausunnon (1),
sekä katsoo seuraavaa:
(1)
Ilmatilan ruuhkautuminen ja lähiaikoina tapahtuva yhtenäisen eurooppalaisen ilmatilan toteuttaminen edellyttävät kiireellisiä toimenpiteitä yhteisön tasolla ja Euroopan lennonvarmistusjärjestön (Eurocontrol) puitteissa.
(2)
Yhteisöllä on yksinomainen toimivalta tai jäsenvaltioidensa kanssa jaettu toimivalta tietyillä aloilla, jotka kuuluvat lennonvarmistusalan yhteistyöstä 13 päivänä joulukuuta 1960 tehdyn kansainvälisen Eurocontrol-yleissopimuksen soveltamisalaan, sellaisena kuin yleissopimus on useaan otteeseen muutettuna ja koonnettuna pöytäkirjalla, joka avattiin allekirjoittamista varten 27 päivänä kesäkuuta 1997, jäljempänä ’tarkistettu yleissopimus’. Yhteisön liittyminen Eurocontroliin tällaisen toimivallan käyttämiseksi on tarkistetun yleissopimuksen 40 artiklan mukaisesti sallittua.
(3)
Komissio on neuvotellut Eurocontrolin sopimuspuolten kanssa yhteisön puolesta pöytäkirjan yhteisön liittymisestä Eurocontroliin, jäljempänä ’pöytäkirja’.
(4)
Pöytäkirja allekirjoitettiin Euroopan yhteisön puolesta Brysselissä 8 päivänä lokakuuta 2002, sillä edellytyksellä, että pöytäkirja tehdään myöhempänä ajankohtana.
(5)
Yhteisön ja jäsenvaltioiden yhteistyövelvoitteiden mukaisesti on tarpeen, että yhteisö ja Eurocontrolin jäseninä olevat jäsenvaltiot ratifioisivat pöytäkirjan ja tarkistetun yleissopimuksen samanaikaisesti, jotta niiden määräysten yhdenmukainen ja täysimääräinen soveltaminen yhteisössä voidaan taata.
(6)
Pöytäkirja olisi hyväksyttävä,
ON PÄÄTTÄNYT SEURAAVAA:
1 artikla
Hyväksytään yhteisön puolesta Euroopan yhteisön liittymistä Euroopan lennonvarmistusjärjestöön koskeva pöytäkirja.
Pöytäkirjan teksti on tämän päätöksen liitteenä.
2 artikla
Neuvoston puheenjohtajalla on oikeus nimetä yksi tai useampi henkilö, jolla on valtuudet pöytäkirjan 9 artiklan 2 kohdan mukaisesti tallettaa ratifioimiskirja yhteisön puolesta Belgian kuningaskunnan hallituksen huostaan yhdessä tämän päätöksen liitteenä olevan toimivaltaa koskevan julistuksen kanssa.
Pöytäkirjaa koskeva yhteisön ratifioimiskirja talletetaan samanaikaisesti kuin pöytäkirjaa ja tarkistettua yleissopimusta koskevat kaikkien jäsenvaltioiden ratifioimiskirjat.
Tehty Luxemburgissa 29 päivänä huhtikuuta 2004.

Labels: 13
15
5